"บัณฑูร"ห่วงการเมืองตีกันทำประเทศชะงัก
บัณฑูรห่วงการเมืองตีกันทำประเทศย่ำอยู่กับที่ ชี้ระบบเศรษฐกิจ-การเงินไม่มีสิ่งใดต้องห่วง เผยบึ้มใต้ทำต่างชาติไม่กล้าเที่ยว
2 เม.ย. 2555

"บัณฑูร"ห่วงการเมืองตีกันทำประเทศย่ำอยู่กับที่ ชี้ระบบเศรษฐกิจ-การเงินไม่มีสิ่งใดต้องห่วง เผยบึ้มใต้ทำต่างชาติไม่กล้าเที่ยว
นายบัณฑูร ล่ำซำ ประธานเจ้าหน้าที่บริหาร และกรรมการผู้จัดการใหญ่ ธนาคารกสิกรไทย กล่าวว่า ขณะนี้ห่วงคนในประเทศจะตีกัน ห่วงสถานการณ์ในประเทศมากที่สุด เพราะถ้าในประเทศตีกันรัฐบาลก็บริหารงานไม่ได้ ส่วนเรื่องเศรษฐกิจและความแข็งแกร่งของสถาบันการเงินไม่น่าเป็นห่วง ขณะนี้เงินกองทุนของธนาคารพาณิชย์ในระบบมีความแข็งแกร่งเพียงพอ
"ตอนนี้ไม่มีอะไรน่าห่วง ห่วงแค่ตีกันแล้วบริหารประเทศไม่ได้"นายบัณฑูรกล่าว
นายบัณฑูร กล่าวว่า  หากคนในประเทศทะเลาะกันทั้งในและนอกรัฐสภา ประเทศก็ย่ำอยู่กับที่ ไม่เดินหน้าไปไหน ในสภาต้องทำหน้าที่ออกกฎหมาย แต่หากทะเลาะกันก็ทำหน้าที่ไม่ได้ ซึ่งกฎหมายต่างก็มีวันหมดอายุ ประเทศก็จะถูกฉุดโดยกฎหมายที่ล้าหลัง
นอกจากนี้ยังมีเรื่องความไม่สงบในประเทศ หากประเทศใดก็ตามเกิดความไม่สงบ ก็สั่นสะเทือนทั้งระบบ อย่างเหตุการณ์ระเบิดที่ภาคใต้ แม้จะเป็นภาคหนึ่งของประเทศ แต่ก็เป็นภาพโดยรวมของประเทศทั้งหมด ทำให้ต่างชาติไม่กล้าเข้ามาท่องเที่ยว